Sexvideoer med 15-årig pige og flere drenge er blevet delt af mere end 1000 børn og unge. De risikerer nu at blive dømt for at dele børneporno.

En stor koordineret politiaktion mod deling af børneporno finder i dag sted mod flere end 1000 børn og unge, piger og drenge. De sigtes for at have delt to videoer indeholdende seksuelle handlinger mellem én pige og flere drenge. Sagen daterer sig tilbage til 2015, hvor den trak store overskrifter og af Red Barnet blevet kaldt "en af de værste krænkelser optaget på kamera i Danmark".

Dermed risikerer de flere end 1000 personer at blive dømt for at have brudt Straffelovens paragraf 235 om deling af børneporno.

- Det er en meget stor og kompleks sag, der har taget lang tid at efterforske. Ikke mindst på grund af det store antal sigtede. Vi har taget sagen meget alvorligt, da det har store konsekvenser for de involverede, når sådan materiale spredes. Og det skal stoppes, siger efterforskningsleder og politiinspektør Lau Thygesen fra Nordsjællands Politi.

Sådan kan du blive straffet Blufærdighedskrænkelse §232: Hvis man bliver dømt: Kan straffes med bøde eller fængsel i op til fire år. Plet på straffeattesten i minimum to år. Fremgår på børneattesten, hvis den krænkede er under 15 år. Børneporno §235: Hvis man bliver dømt: Kan straffes med bøde eller fængsel i op til to år eller under særligt skærpede omstændigheder op til seks år. Plet på straffeattesten i minimum to år. Fremgår af børneattesten i minimum 10 år. Kilde: Det Kriminal Præventive Råd

Hovedparten af dem, der sigtes, har delt videoen et par gange, men der er også enkelte, som har gjort det flere hundrede gange.

Rent praktisk bliver de unge, som politiets efterforskere har fundet frem til, indkaldt til afhøring på den lokale politistation - er de under 18 år, får forældrene besked gennem e-Boks, er de over 18 år gamle, modtager de indkaldelsen selv.

Der er tale om den største aktion, der til dato har været omkring deling af krænkende billeder af børn.

Plet på straffe- og børneattest

Straffene mod deling af børneporno er blevet skærpet, og krænkere i lignende sager har fået i nærheden af 20 dages betinget fængsel.

Med en dom vil de unge mennesker ikke kun få en plet på deres straffeattest. I mindst 10 år vil en dømt ikke kunne få udstedt en børneattest. Det sidste betyder, at de ikke kan arbejde i en lang række stillinger fra pædagog og skolelærer til politibetjent - ligesom de heller ikke kan blive for eksempel spejderleder eller fodboldtræner.

Mission "Umbrella"

Sagen begyndte, da Facebook modtog rapporter om, at to videosekvenser og et billede med seksuelt materiale med personer under 18 år var blevet delt hyppigt blandt unge på chat-platformen Messenger. Delingerne foregik frem til efteråret 2017. Her adviserede Facebook de amerikanske myndigheder, som virksomheden er forpligtet til. Herefter gik oplysningerne via Europol til dansk politi, som indledte sagen under navnet Umbrella.

Sagen er forankret hos Nordsjællands Politi, der har arbejdet tæt sammen med Københavns Politi, Københavns Vestegns Politi og det Nationale Cyber Crime Center (NC3). Sammen har de koordineret indsatsen, der strækker sig over 11 ud af de 12 politikredse samt Grønland.